
	[image: ]
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 





Р Е Ш Е Н И Е  
№  РС-287-20-105


Днес, 14.10.2020 година, в град София, Комисията за противодействие на корупцията и за отнемане на незаконно придобитото имущество, в състав:

Председател: Сотир Цацаров
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение за образуване на производство за конфликт на интереси № КИ-106 от 29.04.2020г. на Комисията за противодействие на корупцията и за отнемане на незаконно придобитото имущество, образувано по сигнал с рег. № ЦУ01/С-287/16.04.2020 г. 
Сигналът е насочен срещу Николай Димитров – кмет на община Н.
По същество, твърденията в сигнала са, че Николай Димитров, в качеството му на  кмет на община Н. е подписал договор за извършване от страна на трето лице на инвестиция – паркоустройство и благоустрояване в полза на община Н. в поземлен имот – общинска собственост. През 2017 г. е сключен договор между община Н. и „**********“ ЕООД за ремонт и поддържане на направената инвестиция. В сигнала се твърди, че вследствие на извършвано разследване на Специализирана прокуратура срещу Димитров и извършeна ревизия от Агенция за държавна финансова инспекция (АДФИ), на 18.03.2020 г., същият като кмет на община Н. е издал Заповед № 329 от 18.03.2020 г. в свой частен интерес, адресирана до Е. К. И. – управител на „**********“ ЕООД, с която се разпорежда изземване на имота, в който е разположен  паркът „********“ и разрушаване на паркоустройственото решение. Частният интерес на Димитров се изразявал в облага за него – избягване на загуба, отговорност, санкция или друго неблагоприятно събитие.
Към сигнала са приложени:  копие от Договор № 72/04.04.2008 г., сключен между кмета на Община Н. и ЕТ „**********“; копие от технически инвестиционен проект за благоустройство и паркоустройство; копие от Разрешение № 281/05.06.2008 г. за поставяне на преместваем обект-коктейл бар; копие от Удостоверение за категоризация №3711 от 02.10.2008 г. на коктейл-бар „**********“; копие от писмо изх. № Н5-ОС-235/23.03.2020 г. с приложена Заповед № 329/18.03.2020 г. на кмета на община Н.
С оглед твърденията в сигнала, Комисията е изискала и събрала следните доказателства: клетвен лист на Николай Димитров  и Удостоверение за избран общински съветник № 1430/05.11.2007 г. на ОИК – Н. за мандат 2007/2011 г., клетвен лист на Николай Димитров за мандат 2011/2015 г., клетвен лист на Николай Димитров за мандат 2015/2019 г., клетвен лист на Николай Димитров  и Удостоверение за избран общински съветник № 547/04.11.2019 г. на ОИК – Н. за мандат 2019-2023 г., договор № 230/19.05.2017 г., сключен между община Н., представлявана от Николай Димитров и „**********“ ЕООД, представлявано от Е. И. в качеството й на управител и едноличен собственик на капитала, Доклад № ДИД6-БС-6/19.02.2020 г. за извършена финансова инспекция на община Н., Заключение по доклад № ДИД6-БС-6/19.02.2020 г. от 13.03.2020 г. и писмо с вх. № ЦУ01/10002/18.06.2020 г. на КПКОНПИ от заместник-директора на Агенцията за държавна финансова инспекция, Заповед № 1458/03.10.2018 г. на кмета на община Н., Заповед № 1861/16.11.2015 г. на кмета на община Н., Заявление № Н1-ОА1-2096/10.05.2017 г. на кмета на община Н. и Нотариална покана изх. № Н5-ОС-583/23.07.2020 г. на община Н.
Служебно е направена справка в НБД „Население“ и Търговски регистър.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице, с посочени три имена, адрес и е подписан.
Видно от Решение № 1430/05.11.2007 г. и Решение № 547/04.11.2019 г. на ОИК – Н, както и клетвени листа Николай Димитров, заема длъжността  кмет на община Н., от 2007 г. до настоящия момент.
Съгласно справка от Търговски регистър, Николай Димитров е член на УС на Сдружение „**********“ – регион Б. от 02.08.2018 г., а от 26.02.2019 г. е член и на УС на Сдружение „**********“.
 Търговско дружество „**********“ ЕООД, ЕИК:********** е регистрирано на 07.03.2017 г. Едноличен собственик на капитала и управител на дружеството е Е. И.
От справка в НБД  „Население“, не се установиха родствени отношения между Николай Димитров и Е. И., едноличен собственик и управител на „**********“ ЕООД.
С Договор № 72 от 04.04.2008 г., сключен между община Н., представлявана от Николай Димитров и ЕТ „**********“, представлявано от И. И., кметът на общината е възложил да се проектира и изгради със собствени средства „Вертикална планировка, благоустрояване и озеленяване“, съобразно действащия ПУП на гр. О., в имот с идентификатор ********** по КК на гр. О., като предоставя на изпълнителя да използва благоустроената от него площ за разполагане на преместваеми обекти за срок от 7 години, считано от датата на предаване на обекта на общината, удостоверено със съответния протокол, за който срок изпълнителят дължи такси.
Съгласно Разрешение № 281/05.06.2008 г., издадено от главния архитект на община Н. е разрешено на ЕТ „**********“ да постави коктейл-бар в имот с идентификатор ********** по КК на гр. О., за срок от 3 години.
Видно от Удостоверение № 3700/02.10.2008 г., кметът на община Н. е утвърдил категория две звезди на Коктейл-бар „**********“ с капацитет 100 места на открито, с адрес на обекта гр. О. – център, пл. „********“.
С Договор № 230 от 19.05.2017 г., сключен между община Н. и „**********“ ЕООД, представлявано от Е. И., кметът на общината е възложил на дружеството да извърши изцяло за своя сметка ремонт и да поддържа реализираната през 2008 г. „Вертикална планировка, благоустрояване и озеленяване“, в имот с идентификатор ********** по КК на гр. О., с предназначение обект за култура и изкуство, целия с площ от 504 кв. м. Съгласно договора, общината се задължава да предостави на дружеството неограничен и постоянен достъп до имота и за срок от 5 години от завършване на обекта, удостоверено със съответния акт, да снабдява дружеството с необходимите за това разрешения за поставяне в обекта на преместваеми обекти и елементи на градско обзавеждане, като дружеството се задължава своевременно да внася за одобряване в общинската администрация схема за разполагане на преместваеми обекти и да заплаща на общината всички дължими такси по Наредба №11 на ОбС – Н. Договор № 230 от 19.05.2017 г. е подписан от И. Г. – заместник-кмет на община Н., съгласно Заповед № 1861/16.11.2015 г. на кмета на община Н. и Заявление № Н1-ОА1-2096/10.05.2017 г. на кмета на община Н. за платен годишен отпуск. 
Видно от Доклад № ДИД6-БС-6/19.02.2020 г. на АДФИ в периода от 20.01.2020 г. – 19.02.2020 г. е извършена проверка за законосъобразност на нормативните актове при сключване на всички договори по отношение на отдаване под наем на имот с идентификатор ********** по КККР на гр. О., от която е установено, че със Заповед № 1458/03.10.2018 г. на Николай Димитров, в качеството му на кмет на община Н., с оглед обезпечаване и оптимизиране на работата на общинската администрация по отношение на законосъобразното управление и стопанисване на общинската собственост, недопускане на неоснователно ползване на общински имоти и пропускане на приходи от собственост за общинския бюджет на община Н., са определени постоянно действащи комисии в състав: началник отдел „Общинска собственост“, началник отдел Търговия“, началник отдел „Контролен блок“, старши експерт към дирекция „Транспорт и общински пазари“ и кметовете на кметства и кметски наместници (за общинските имоти на територията на населеното място). Кметът на кметство О. Х. Я. е включен в комисията относно имоти, общинска собственост, находящи се на територията на кметство О. Съгласно заповедта, Комисията трябва да извърши текущо (ежемесечно) анализ и проверки на място за законосъобразното ползване на общински имоти, своевременно да съставят констативни протоколи, в присъствието и на експерт/специалист, определен от началника на отдел „Устройство на територията“, който да извърши замерване на площта, ползвана без основание, както и да се установи ползвателя.  Комисията да прецизира възможността за предприемане на действия от страна на общинската администрация за провеждане на съответните процедури за законно предоставяне на имотите /търг или конкурс за наемане на общинска собственост, заявление за поставяне или наемане и др./ и да докладва на съответните ресорни заместник-кметове.
Видно от констатациите в доклада, длъжностните лица в община Н. не са осъществили контрол по отношение на законосъобразното управление и стопанисване на имот с идентификатор ********** по КККР на гр. О., което задължение им е вменено съгласно гореописаната заповед и длъжностните характеристики.
В Доклад № ДИД6-БС-6/19.02.2020 г. на АДФИ е посочено, че съгласно предвидените в Наредба № 11 за определяне и администриране на местните такси и цени на услуги на територията на община Н., такси за ползване на общински терени за град О., само за активния туристически сезон, в община Н. не са постъпили такси за ползване на имот с идентификатор **********по КККР на гр. О., с обща площ от 504 кв. м. за 2017, 2018 и 2019 г. в размер на 43233, 04 лв., които представляват пропуснати приходи за общинския бюджет на община Н. от непотърсени и незаплатени такси за ползване на имот, общинска собственост.
	Със Заповед № 329/18.03.2020 г., кметът на община Н. е разпоредил поради системно неизпълнение на задълженията по Договор № 230/19.05.2017 г., прекратен с писмено едномесечно предизвестие до неизправната страна, да се изземе общински имот ПИ **********по КККР на гр. О., който се държи от „**********“ ЕООД без правно основание, като се премахнат обектите, които са построени без разрешение за строеж в имота и същия да се освободи от движими вещи.
С Нотариална покана изх. № Н5-ОС-583/23.07.2020 г., община Н. е изискала от „**********“ ЕООД, в едномесечен срок, да заплати на община Н. дължимата сума в размер на 43 223, 04 лева, ведно със законовата лихва по тях, представляваща такса за ползване на общински терен, предоставен с Договор № 230/19.05.2017 г., за активния сезон (от 01 юли до 31 август) на 2017, 2018 и 2019 година.
С писмо вх. № ЦУ01/10002/18.06.2020 г. на КПКОНПИ, заместник-директорът на Агенция за държавна финансова инспекция е удостоверила, че във връзка с резултатите, отразени в Доклад № ДИД6-БС-6/19.02.2020 г., не са установени административни нарушения и не са съставени актове за установяване на административни нарушения.

Въз основа на така изяснената фактическа обстановка, Комисията установи следното от правна страна:

За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като кмет на община Н., Николай Димитров е лице, заемащо висша публична длъжност по смисъла на чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.
Съгласно чл. 44, ал.1 от Закона за местното самоуправление и местната администрация (ЗМСМА), кметът на общината ръководи цялата изпълнителна дейност на общината, като в изпълнение на своите правомощия издава заповеди (чл. 44, ал.2 от ЗМСМА).
Съгласно разпоредбата на чл. 65, ал. 1 от Закона за общинската собственост (ЗОС), общински имот, който се владее или държи без основание, не се използува по предназначение или необходимостта от него е отпаднала, се изземва въз основа на заповед на кмета на общината.
По отношение на Договор № 72/04.04.2008 г. и Удостоверение № 3700/02.10.2008 г., предвид факта, че ЗПУКИ (отм.), влиза в сила от 01.01.2009 г., към датата на неговото сключване, няма правна норма, която да може да бъде приложена. Съгласно императивните разпоредби на чл. 14, ал. 1 и ал. 2 от Закона за нормативните актове, разпоредбите на закона нямат обратно действие, освен по изключение, с изрична разпоредба. В ЗПУКИ (отм.) няма предвидена такава разпоредба, т.е. същият намира приложение по отношение на факти и обстоятелства, настъпили след 01.01.2009 г.
От представения Договор № 230/19.05.2017 г., се установи, че същият е подписан от И. Г., съгласно Заповед № 1861/16.11.2015 г. и Заявление № Н1-ОА1-2096/10.05.2017 г. на кмета на община Н. за платен годишен отпуск, от което следва, че Николай Димитров не е упражнил правомощия по служба като кмет на община Н, във връзка със  сключването на Договор № 230/19.05.2017 г.
Липсата на упражнено правомощие по служба от страна на лицето, заемащо висша публична длъжност, както и на който и да е от останалите елементи от понятието „конфликт на интереси“ изключва наличието на нарушение на забраните по Глава Осма, Раздел II от ЗПКОНПИ и Глава втора от ЗПУКИ (отм.), които представляват негова проявна форма.
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на §1, т. 15 от ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
Липсата на родство между Николай Димитров и Е. И., предопределя и липсата на свързаност между лицата по смисъла на §1, т.15, буква „а“ от ДР на ЗПКОНПИ.
От събраните по преписката доказателства се установи, че в резултат на извършената в периода от 20.01.2020 г. – 19.02.2020 г. от АДФИ проверка за законосъобразност на нормативните актове при сключване на всички договори по отношение на отдаване под наем на имот с идентификатор **********по КККР на гр. Обзор и установените с Доклад № ДИД6-БС-6/19.02.2020 г. нарушения, а именно: неоснователно ползване на имота от дружеството - наемател, което е довело до пропускане на приходи от собственост за общинския бюджет на община Н., Николай Димитров е издал Заповед № 329/18.03.2020 г. с която, поради системно неизпълнение на задълженията по Договор № 230/19.05.2017 г., е разпоредил да се изземе общински имот ПИ **********по КККР на гр. О., който се държи от „**********“ ЕООД без правно основание.
Във връзка с изложеното, следва да се направи извода, че с издаването на Заповед № 329/18.03.2020 г., Николай Димитров, в качеството си на кмет  е упражнил свои правомощия по служба, произтичащи от разпоредбите на чл. 44 от ЗМСМА и чл. 65, ал. 1 от ЗОС, но при липсата на частен интерес, тъй като прекратяването на ползването на имота без правно основание е в интерес на община Н. 
Видно от Доклад № ДИД6-БС-6/19.02.2020 г. на АДФИ и Нотариална покана изх. № Н5-ОС-583/23.07.2020 г. на община Н., за период от 3 години, в община Н.  не са постъпили такси за ползване на имот с идентификатор **********по КККР на гр. Обзор,  в общ размер на 43 223,04 лева, която сума представлява пропуснати приходи за общинския бюджет на община Н. Именно с издаването на Заповед № 329/18.03.2020 г., с която се изземва ползвания от „**********“ ЕООД без правно основание общински имот, се преустановява по-нататъшното пропускане на приходи за общината.
Предвид изложеното, се налага извода, че са налице два от елементите на състава на конфликт на интереси по чл. 52 от ЗПКОНПИ, а именно: лице, заемащо висша публична длъжност и упражнени от лицето правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Николай Димитров. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и за липсата на конфликт на интереси по смисъла на чл. 52 от ЗПКОНПИ.
Този извод обаче не би могъл да повлияе върху търсенето на друг вид  отговорност (административно-наказателна или наказателна) на Николай Димитров, в качеството му на кмет на община Н., във връзка с начина на стопанисване на имоти, общинска собственост и упражняване на контрол по отношение на тяхното ползване.

Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74, ал. 1 и ал. 2 от ЗПКОНПИ,

РЕШИ:

НЕ УСТАНОВЯВА конфликт на интереси по отношение на Николай К. Димитров с ЕГН **********, в качеството му на кмет на община Н. и в това му качество лице, заемащо висша публична длъжност по смисъла на чл.6, ал.1, т.32 от ЗПКОНПИ, във връзка със  сключването на Договор № 230/19.05.2017 г., поради липса на упражнени правомощия по служба.  

НЕ УСТАНОВЯВА конфликт на интереси по отношение на Николай К. Димитров с ************, в качеството му на кмет на община Н. и в това му качество лице, заемащо висша публична длъжност по смисъла на чл.6, ал.1, т.32 от ЗПКОНПИ, във връзка с  издаването на Заповед № 329 от 18.03.2020 г., поради липса на частен интерес.

Препис от решението да се изпрати на Окръжна прокуратура Б., с оглед преценка за реализиране на правомощията й по чл. 76, ал. 2 от ЗПКОНПИ.

	С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.

Препис от решението да се изпрати на Николай Димитров, кмет на община Н., на основание чл. 75, т. 1 от ЗПКОНПИ.


	
КОМИСИЯ:

	ПРЕДСЕДАТЕЛ:…………………………………/ СОТИР ЦАЦАРОВ /

ЧЛЕН:…………………………………………...../АНТОАНЕТА ЦОНКОВА/

ЧЛЕН:…………………...……………....……..…/ПЛАМЕН ЙОЦОВ/

ЧЛЕН:…………………...……………....………/СИЛВИЯ КЪДРЕВА/

